钦定古今图书集成/明伦汇编/闺媛典/第027卷 > 皇清 > 吴国缙继室程氏
## 钦定古今图书集成/明伦汇编/闺媛典/第027卷 > 皇清 > 吴国缙继室程氏

按《全椒县志》：“程氏，江宁府教授吴国缙继室。前妻遗子登民甫四龄，孱甚，姑盛尝忧之。氏婉娩恭顺，一惟姑命是承，抚前子若己出，调护周挚。姑喜曰：‘是儿有母也’。登民弱冠，即蜚声黉序。未几病肺死，氏如摘诸怀，不自知其恸。遗孙亦仅四龄，氏复乳之，片脔寸丝，不以所育先冢孙。先是氏归时，缙犹诸生，家故贫，膏” 火酒核，皆氏脱簪珥以具，俾得殚志。制举业，成名进士。缙性拓达，不乐职长吏。家居二十载，饮酒赋诗，著《世书堂集》若干卷。氏又为置簉，以左右巾栉。及缙莅任江宁，修文庙，赎难妇，解纷周急诸善事，莫非

出氏赞襄，缙没于官，氏归，课诸子及孙，读遗书，不一与外事。妾汪，遗幼子骘民，复赖氏成立。卒年六十有五。一时子女暨内外诸孙，曾不下六十馀人，人以为盛德之报云。